**„KORSÓK KÖZT”**

**Szűcs Henriett fazekas népi iparművész kiállítása**

Hajdúsámson, 2018. október 13-én

A Kézműves Alapítvány nevében is tisztelettel köszöntöm a Szűcs Henriett fazekas népi iparművész, zenetanár kiállításán megjelent kedves érdeklődőket és szeretettel köszöntöm körünkben az alkotót.

Köszöntöm a jelen lévő hajdúsámsoni ügyes kezű asszonyokat, akiknek munkáiban volt szerencsém már többször gyönyörködni. Köszöntöm mindazokat, akik sokat tettek és tesznek ma is e település értékeinek feltárásáért, megismertetéséért. Sokak számára jó példa, ahogyan ez a város megbecsüli értékeit, hagyományait.

De aki figyelemmel kíséri a város kulturális életének történéseit, azt is láthatja, hogy milyen színes, tartalmas programjaik vannak és milyen nagyszerű közösségek működnek itt. Ezen a helyen, a városhoz kötődő alkotók mellett számos, a megyében és az ország más vidékein élő művész munkáit bemutatták már. Jól illeszkedik ebbe a sorba ez a mai kiállítás.

Kedves Közönség!

Véleményem szerint egy különleges alkotóval és annak keze munkáival ismerkedhetnek meg itt ma. Miért mondom, hogy különleges? - Azért mert én még nem találkoztam olyan zenésszel, zenetanárral, aki agyagból ilyen szép tárgyakat formál. De olyan fazekassal, keramikussal sem, aki ilyen magas szinten műveli a zene valamelyik ágát. S mindezek mellett még saját nagy gyümölcsös kertjét is gondozza.

Most Önök is megismerhetik őt, találkozhatnak vele.

Szűcs Henriett egyetemi tagozaton zenetanárként végzett Debrecenben 1996-ban. Több, mint 20 éve tanítja Kodály Zoltán szellemében a zenélés, a kóruséneklés örömére diákjait. Nyolc éve a nádudvari a Kövy Sándor Általános és Alapfokú Művészeti Iskola tanára. A szolfézsoktatás mellett gyermekkórust vezet, tart a településen zeneovis foglalkozásokat, vezet egy női kart és aktívan részt vesz kollégáival a város zenei életében.

Már zenetanárként dolgozott, amikor elkezdte megtanulni a fazekas szakmát a nádudvari Kézműves Szakiskolában, ahol Fazekas István volt a mestere. Ezt követően elvégezte a kerámia szakot, majd Debrecenben szakoktatói képesítést is szerzett. Mindezt azért, hogy minél jobban elsajátítsa e mesterséget, hogy átadhassa e tudományát a jövő nemzedékének. - Tanulmányai befejezése óta folyamatosan képezi magát, ismerkedik a különböző tájegységek stílusjegyeivel, kísérletezik. Saját elképzelései szerint, de a hagyományos stílusjegyek megtartásával készíti kerámiáit.

Nemcsak készíti, de szakoktatóként iskolás gyermekeknek tanítja is a fazekasság alapismereteit, mégpedig ezt is sikeresen, hiszen több pályázaton kiválóan szerepeltek tanítványai, számos díjat elnyertek.

Ki gondolná, hogy azok az érzékeny ujjak, melyek a zongora billentyűit mozgatják, képesek ilyen szép tárgyakat is formálni, melyekhez pedig szükségeltetik a fizikai erő is. És lám, itt a bizonyíték rá!

Szűcs Henriett Hajdúszoboszlón él, ott van a műhelye, melyben születnek ezek a különleges munkái. Nagyon termékeny alkotó. Ami foglalkoztatja, azt igyekszik minél előbb megvalósítani.

Amikor megkérdeztem tőle, hogy miként tudja e két egymástól eltérő tevékenységet ilyen intenzitással végezni, akkor a következő egyszerű választ kaptam:

„Mindkettőt teljes emberként gyakorlom. A nap egyik fele korongozás, díszítés, a másik a zenetanítás és gyakorlás. Mindkettőben lényeg a gondolkodás, az alkotói fantázia, az előre látás.”

Munkái a hagyományokra épülnek. Alkotói pályáját a Veszprém-megyei használati edényekkel kezdte, majd jöttek sorra az erdélyi fazekak, korsók, bokályok. Ezután a dél – alföldi butellák, csalikancsók, boroskancsók és így tovább a többi tájegység, illetve fazekas központ. - Számos zsűrizett alkotásával érdemelte ki Szűcs Henriett a népi iparművész címet, melyet 2009-ben vehetett át. - Több mint tizenöt éve rendszeresen részt vesz pályázatokon és bemutatták munkáit csoportos kiállításokon is. Így pl. Karcagon, Mezőtúron, Debrecenben, Budapesten, Mátészalkán, Nádudvaron, és néhány erdélyi településen is. Tagja a H-B Megyei Népművészeti Egyesületnek és a Szatmár Néptánc - és Népművészeti Egyesületnek.

Tisztelt Közönség!

Szűcs Henriettnek ez a mostani kiállítása a 9. önálló bemutatkozása. A legutóbbi nagysikerű kiállítása tavaly volt Debrecenben. Minden kiállítása más és minden alkalommal valami újjal is megjelenik.

E kiállításon láthatjuk a fehér alapon karcolt, virágos díszítményes debreceni kerámiákat. Évek óta foglalkoztatja a debreceni kerámia. Eleinte a zöldmázas, ma már az írókás edényeit készíti. - Szilkék, fazekak, tároló edények, tálak, tányérok, folyóedények, boroskancsó, teás reggeliző készlet - mind a debreceni kerámia hagyományait viszi tovább, tárja elénk.

Formai újításai közé tartoznak az itt kiállított ember alakú korsók, a csalikorsók és pálinkás butellák. De a vörös alapon létrehozott fehér írókás motívumkincs is megjelenik a kiállításon.

Ugyancsak izgalmasnak tartja a mezőcsáti kerámiát, ami technikai megoldások egész sorát tárja fel számára. - A Miskolc közelében található Mezőcsát szintén híres fazekas központ volt egykor. A mezőcsáti kerámia díszítményvilága ugyancsak sajátos. Megjelennek rajta a növényi ágak, levelek és a madárábrázolás. Formavilágára jellemző a butella, a tányér, a korsó, a szilke és a boros Miska kancsó, amik egy szűkebb társadalmi réteg használati edényei voltak. Ezek a tárgyak jórészt megrendelésre készültek, ezért gyakori rajtuk a feliratozás. - Megtartva a hagyományos formát és motívumokat Szűcs Henriett is készített ebben a stílusban, halványsárga alapszínben, tárgyakat, amiket ide is elhozott.

Különlegesek az írókás díszítményű tárgyai, melyek alapos kutatásainak eredménye, vagy az említett tájegységek stílusában készített emberkorsói, étkészletei.

Ahogy korábban utaltam rá, Szűcs Henriett népi iparművész minden önálló kiállítására készül valami újjal. Így van ez most is.

Kutatásainak legutóbbi állomása Nagybánya volt, a méltán híres fazekas központ, melynek világhírű, több évszázados múltú mesterei voltak a Bagossy fazekas dinasztia tagjai. Ennek a fazekas dinasztiának utolsó mestere, Bagossy Sándor ma már Debrecenben él.

A nagybányai kutatások ihlette újszerű tárgyai a mostani kiállításon láthatók először a fekete alapon fehérrel írókázott nagybányai mintakincs alkalmazásával. A pont, a hullámvonal ritmikus tagoltsága, a fenyőág és egyszerű virágmotívum feldolgozása, újragondolása jelenik meg a szilkéken, boros bokályon, kantán, kancsón, étkészleten, reggeliző készleten, tálakon.

Tisztelt Hallgatóság!

Aki már járt fazekas mester műhelyében vagy a legalábbis a Tv-ben látta az ott folyó tevékenységet, az tudja, hogy bizony komoly fizikai és szellemi munka ez. Nem kis ügyességet igényel a különböző korsók, az emberkorsók vagy butellák elkészítése, a szűkítés, az elrejtés, az összeillesztés. De az egész kerámiakészítés folyamata az agyag megmunkálásától, a korongozáson, a díszítésen át a kemencében történő égetésig, mind nagy figyelmet és szakmai tudást igényel.

Szűcs Henriett állandóan kutatja, keresi a régi technikák és mintakincsek innovatív feldolgozási lehetőségét. Étkészleteiben pl. újabb formákat is alkot más földrészek ősi és ma is használt edényvilágát is megjelenítve.

Kedves Közönség!

Ezek a természetes anyagból készült, emberi kéz formálta tárgyak harmóniát, szépséget sugároznak, melyeket jó nézegetni, melyekkel jó együtt élni ebben az elgépiesedett, műanyag világban. - Elismerésre méltó az a széleskörű, az egész Nagy-Magyarország szinte valamennyi tájegységére kiterjedő érdeklődés, kutató és alkotó munka, amit Szűcs Henriett oly szívósan és kitartóan művel. Ez a magyarság tárgyi kultúrájának valóságos átörökítése a XXI. században.

E kiállításon mintegy száz alkotást csodálhatnak meg. Így számos korsót: emberkorsókat, csalikorsókat, továbbá butellákat, boros kantákat, tejes köcsögöket, vizes és boros kancsókat, valamint tároló és kínáló edényeket, tányérokat, tálakat, étkészleteket és teás készleteket.

Nem titkolja Henriett, hogy legkedveltebb tárgyai a korsók. Szinte megszámlálhatatlan már, annyiféle korsót készített az elmúlt években.

Tisztelt Hallgatóság!

Szűcs Henriett a saját útját járva dolgozza fel az egyes tájegységek hagyományos forma és díszítmény világát, átformálva azokat a mai használati edényekre. Nem utánoz senkit, önmaga gondolja el a hagyományos formavilágot és a díszítő technikák újabb, illetve újszerű feldolgozását. Alkotói munkájáról, törekvéseiről ő maga így vélekedik:

„A továbbéltetés és az igényes átértelmezés az egyéni elgondolások megalkotása a hagyományos stílusjegyek megtartásával komoly feladat, mely kitölti napjaimat, és a zene mellett meghatározója életemnek.

El tudom helyezni magam a fazekasok társadalmában, de szeretnék maradandó, a nevemhez kapcsolható tárgyakat alkotni.”

Úgy vélem, nem túlzás azt állítani, hogy Szűcs Henriett munkássága ma már része a mai magyar kézműves kultúrának és természetes az érdeklődés iránta.

E tudatosan egyéni útját járó alkotó keze munkáit láthatják ezen a kiállításon.

Kívánom Szűcs Henriett népi iparművésznek, hogy a maga választotta izgalmas és küzdelmes úton sikereket elérve haladjon tovább és örvendeztesse meg környezetét, a magyar tárgyi kultúra iránt érdeklődőket még sok-sok új alkotásával.

A kedves közönségnek pedig azt kívánom, hogy adjon örömöt az itt látható szép tárgyakkal való találkozás.

Dr. Tar Károlyné

a Kézműves Alapítvány

alapító kurátora